再次大用韻賦梅花
作者：許及之
朝代：宋

paragraphs: 暖律回枯荄，春陽發寒梗。
梅根有特操，花事每先省。
分苗本十洲，孕玉可千頃。
松篁納深交，桃李絕奇請。
冬居姑射山，下蔭太華井。
幽棲有心賞，巡簷常笑領。
相對各忘言，豈但無機穽。
詩雖道未尊，技可造經綮。
孤標固洗凡，累句自無警。
轉庵詩家醫，妙劑即甦眚。
元方詩家禪，默參惟打靜。
欲離香色想，恐墮人我境。
昨夜來朔風，吹香過南町。
小解作淺語，醍醐欣灌頂。